היסטוריה של הרמזורים

**ההיסטוריה של הרמזורים** היא בת 158 שנים בלבד. עד שנת 1912 הרמזורים הופעלו ידנית על ידי שוטרים שעמדו בקרבת מקום. בשעות החשיכה האיתות בוצע באמצעות פנסי גז וביום באמצעות שילוט "עצור" \ "סע" או באמצעות זרועות סמפור, לעיתים בליווי צפירה. בתחילת המאה העשרים, נעו בכבישי הערים הגדולות בעולם כרכרות עם סוסים, אופניים, מכוניות, שהראשונה ביניהן הופיעה בשנת 1900, והולכי רגל רבים. ככל שהתנועה הפכה לצפופה יותר ונרשמו תאונות דרכים רבות יותר שיפור הרמזורים והתקנתם התקדמו בקצב מהיר יותר. מערכות רמזורים רבות הוצבו בצמתים, במעברי חציה ובמפגשי כביש-מסילה במטרה להסדיר את זרימת תנועת.
[ממוזער|שוטרת תנועה ליד [שער ברנדנבורג בשנת 1945|232x232 פיקסלים]]
## ההיסטוריה של הרמזורים

### הפעלה ידנית
לפני קיום הרמזורים, משטרת התנועה ניהלה את זרימת התנועה באמצעות שוטרים שהיו מוצבים בצמתים. הצורך בהתקנת רמזורים התעורר כבר בתחילת המאה ה-19, כאשר שוטרי התנועה התקשו לפקח על התנועה ההולכת ומתעצמת של הרכבים הרתומים לסוסים, החל מעגלות וכלה בקרונות.

ב-9 בדצמבר 1868, הותקן לראשונה מחוץ לבתי הפרלמנט בלונדון רמזור תנועה מופעל ידנית, כדי לסייע לחברי הפרלמנט ולעוברי אורח אחרים לחצות את רחוב ברידג'.

הרמזור תוכנן על ידי מהנדס הרכבות ג'. פ'. נייט בדוגמת מערכות האיתות ששימשו להסדרת תנועת הרכבות ונבנה על ידי חברת סקסבי את פרמר, יצרנית מערכות איתות לרכבות.

הרמזור כלל שלוש זרועות סמפור רכבת ומעליהן פנס גז לשימוש בשעות החשכה. הרמזור עמד בגובה 6.7 מטר. הזרועות הועלו והורדו על ידי שוטר תנועה. בלילה השוטר הדליק בפנס אור ירוק או אדום בהתאם לכיוון התנועה המותר. ב-2 בינואר 1869 המתקן התפוצץ בגלל דליפת גז מצינור שהותקן מתחת לכביש.

ממוזער|שלט לזכרו של ממציא הרמזור הראשון בעולם שהותקן בלונדון בשנת 1868|234x234 פיקסלים
ממוזער|207x207 פיקסלים|הודעה שפורסמה על ידי משטרת לונדון המסבירה את אופן פעולת הרמזור הראשון.

למרות כישלון נקודתי זה, המשיכו רמזורים בעלי פנסי גז להיות מופעלים בעיצובים שונים בארצות שונות עד להופעת פנסי החשמל. ממוזער|התקנת הרמזורים הראשונים במדינות אירופהבין השנים 1910 - 1923 נרשמו בארצות הברית מספר המצאות של רמזורים חשמליים שהשתמשו באור אדום וירוק או במילים "עצור" ו"סע". כל הרמזורים האלה היו עדיין מופעלים באופן פרטני על ידי שוטרי תנועה. השימוש ברמזורים הפחית את מספר השוטרים הדרושים לצורך הכוונת התנועה בצמתים סוענים ושמר על ביטחונם האישי.

הרמזור החשמלי הראשון בצרפת הותקן ב-5 במאי 1923 בצומת השדרות סן דני וסבסטופול. גובהו היה 4 מטר ועליו הודלק פנס אדום עם המילה "עצור", תוך השמעת צפירה.

בגרמניה, הותקן הרמזור החשמלי הראשון בכיכר פוטסדאם בברלין, לצורך הכוונת תנועת כל כלי הרכב והולכי הרגל שהגיעו לכיכר מחמשת הרחובות הסמוכים. הרמזור, שכונה "מגדל התנועה" (גר'), התחיל לפעול ב-15 בדצמבר 1924. הוא הותקן בראשו של מגדל מחומש שגובהו 8.5 מטר וקוטרו 2.5 מטר. על כל פאה של המחומש הותקנו שלושה פנסים בצורה אופקית, אדום, צהוב וירוק, שהופעלו על ידי שוטר שישב במגדל, על פי תזמון מותאם לעומס התנועה.

הרמזור החשמלי הראשון באיטליה הותקן בשנת 1925 בכיכר הדואומו במילנו (אנ'). הרמזור, שגובהו כ-4 מטר, הופעל על ידי שוטר שעמד לידו. הרמזור היה מורכב מחמישה עמודי תאורה, ופיקח על תנועת המכוניות, הכרכרות, רוכבי הסוסים, רוכבי האופניים והולכי הרגל שזרמו אל הכיכר מחמשת הרחובות הסמוכים.

בסביבות שנת 1930, הודות להתקדמות שחלה בפיתוח המערכות האוטומטיות לניהול רמזורים, התחילו להיעלם הרמזורים דמויי הסמפורים, שהיו קטנים מדי ולא פעלו בלילה, ומגדלי התנועה שהיו גדולים מדי והפריעו לתנועה.

### הפעלה וניהול אוטומטיים
ההתקדמות בטכנולוגיית הנדסת החשמל אפשרה הכנסת מערכות אוטומטיות לניהול הרמזורים המבוססות על קוצבי זמן (טיימרים) שפותחו בתקופת מלחמת העולם הראשונה עבור יישומים צבאיים. קוצבי זמן אוטומטיים אפשרו את יצירת ה"גל הירוק" בעזרתו מכוניות שנעו במהירות קבועה בכיוון מסוים יכלו לפגוש בכל הצמתים רמזור ירוק. טכנולוגיה זאת התחילה לפעול בהצלחה בארצות הברית בשנת 1926 ובטוקיו בשנת 1931.

המגוון הרחב של משתמשי הכביש, דהיינו הולכי רגל, רכבים דו-גלגליים, מכוניות פרטיות ואוטובוסים, הקשה מאוד על הסנכרון בין הרמזורים בצמתים השונים בצירי התנועה המורכבים. לדוגמה בציר תנועה בו נעים אוטובוסים ורכבים פרטיים, הגל הירוק, שמתאים לרכבים פרטיים היכולים לנוע במהירות קבועה, אינו מתאים לאוטובוסים שעוצרים בתחנות, או לרוכבי אופניים שמהירותם נמוכה יותר. הפתרון האופטימלי היה כרוך בהפרדת התנועה על ידי יצירת נתיבי תחבורה ציבורית ושבילי אופניים בהם הותקנו רמזורים מותאמים לאופי התנועה.

#### מערכות בקרה ממוחשבות
מערכת בקרת הרמזורים הממוחשבת הראשונה פותחה בטורונטו, קנדה, בשנות ה-50 של המאה העשרים. תוך עשר שנים היו רוב הרמזורים בארצות הברית מחוברים למערכות בקרה ממוחשבות. לצורך גילוי נוכחות רכב בצומת, השתמשו מערכות אלו בגלאיים אלקטרומגנטיים מוטמנים מתחת לכביש ששלחו נתונים למחשב המרכזי האחראי להפעלת האיתות בהתאם לעומס התנועה.

במאה ה-21 פותחו מערכות רמזורים חכמות המסוגלות להגיב לתנאי תנועה משתנים בזמן אמת. הן משתמשות בחיישנים, במצלמות וביישומי בינה מלאכותית כדי לנטר נפחי תנועה ולתזמן את הרמזורים להשגת זרימת תנועה אופטימאלית.

### אופן האיתות
בכל מדינה, השימוש ברמזורים מותאם להרגלים ולאופי התנועה ומוסדר באמצעות צווים מקומיים.

באופן כללי, ברמזור בו שלושה פנסים:
* האור האדום מציין עצירה
* האור הירוק מציין שמותר לנסוע
* האור הצהוב, המופיע בין האור הירוק לאור האדום, מורה לנהגים להאט את נסיעתם ולהתכונן לעצירה.

בארצות מסוימות האור האדום עובר ישירות לירוק והאור הירוק מהבהב מספר שניות לפני שמתחלף לצהוב. באיטליה, האור הצהוב והאור הירוק מהבהבים יחד כדי להודיע על המעבר לאדום. במדינות מסוימות הרמזור מציג מונה שניות המראה את הזמן הנותר עד להחלפה.

#### רמזורים ייעודיים
בארצות שונות קיים אור ירוק נוסף המסדיר את הפנייה שמאלה או ימינה בצומת. בארצות רבות מותקן בפנייה ימינה, לפני מעבר חצייה, רמזור נוסף צהוב הנותן עדיפות להולכי הרגל הנמצאים על המעבר. ברמזורים ייעודיים, מופיעות על הפנס העגול דמויות של הולך רגל, אופניים, או חצים.

רמזור_להולכי_רגל_להפעלה_ידנית.jpg|רמזור להולכי רגל להפעלה ידנית בסקוטלנד
Manually operated traffic sign Philadelphis 1922 2000px.jpg|שוטר תנועה מפעיל רמזור ידני בפילדלפיה בשנת 1922
Oslo- Schupo - LABW - Staatsarchiv Freiburg W 134 Nr. 005097.jpg|שוטר מכוון את התנועה ברחובות אוסלו בשנת 1933
LED railway level crossing lights -Docker-Bourke St.jpg|רמזור במפגש כביש-מסילה


### התקינה בתחום הרימזור
בשנת 1949 נחתם לראשונה הפרוטוקול בדבר תמרורים ורמזורים (באנגלית: Protocol on Road Signs and Signals) שהוכן על ידי ועידת האומות המאוחדות בנושא תחבורה (באנגלית: United Nations conference on road and motor transport). פרוטוקול מעודכן, עם שינויים ותוספות נחתם בווינה בשנת 1968.

הפרוטוקול קבע שרמזורים יכללו שניים או שלושה אורות: אדום, צהוב (לא חובה) וירוק. האורות יותקנו בצורה אנכית כאשר האור האדום נמצא למעלה, האור הצהוב (אם קיים) באמצע והאור הירוק למטה. משמעות האור האדום תהייה "עצור", האור הצהוב יסמן שינוי צבעים עתידי ומשמעות האור הירוק תהייה "סע". אור צהוב מהבהב יסמן "זהירות". גובה הרמזורים המוצבים בצידי הכביש יהיה בין 2 ל-3 מטר. רמזורים המותקנים מעל הכביש יהיו תלויים בגובה של 4.5 מטר לפחות.
## בישראל
הרמזור הראשון בישראל הותקן בשנת 1949 בשכונת הדר הכרמל בחיפה, שכונה שנוסדה בשנת 1907 על אדמות שהיו שייכות לערבים ולטמפלרים הגרמנים. הרמזור הותקן בצומת הרחובות הרצל, הרחוב המסחרי הראשי בשכונה, בלפור, בו פעלו הטכניון ובית הספר הריאלי וביאליק בו הוקם בשנת 1942 בניין עיריית חיפה. הרמזור, שהיה מתוצרת חברת סיפין הישראלית תואר כ"מגדלור עירוני בעל ארבעה פנים וכל צד כולל שלושה אורות: אדום, ירוק וצהוב הנדלקים בהפסקות קצובות לכל צד של הצומת."
ממוזער|רמזור דומה לזה שהותקן בחיפה בשנת 1949
הרמזור הראשון בתל אביב הותקן בשנת 1950 ובירושלים בשנת 1954.

בשנת 1953 הוקמה ועדה ציבורית בראשותו של מרדכי מקלף שבדקה את נושא רימזור מפגשי מסילה-כביש. בשנת 1955 רומזרו כבר 40 מתוך 48 המפגשים שהיו קיימים באותה עת. מדובר ברמזורים חשמליים אוטומטיים שהופעלו כאשר הרכבת עברה מעל מתקן מיוחד שנמצא 700 מטר לפני המפגש וכבו כאשר הרכבת עברה מעל מתקן נוסף שנמצא 700 מטר אחרי הצומת.

בשנת 1966 תוכנן לחבר את כל הרמזורים בתל אביב למערכת ממוחשבת, ראשונה מסוגה בארץ, שהוקמה על ידי חברת סינגוד הישראלית. ייחודה של המערכת הייתה ביכולתה ליצור "גל ירוק" ו"גל ירוק נושם".

הרמזורים בערים מופעלים על ידי מרכזי בקרה עירוניים. בשנת 1978 הוקם בתל אביב המרכז הראשון לניהול ובקרת תנועה. ניהול ובקרת רמזורים בכבישים בינעירוניים, בנתיבי תחבורה ציבורית ובמנהרות נמצא באחריות "המרכז הלאומי לניהול התנועה" המנוהל על ידי "חברת נתיבי ישראל" (עד שנת 2012 - חברת מ.ע.צ). במרכז פועלת מערכת בקרה לאומית בטכנולוגיה מתקדמת בשם CTMS - Central Traffic Management System.

בסוף שנת 2025, התקינה חברת נתיבי ישראל ב-70 צמתים בארץ מערכות בקרה אדפטיביות מבוססות בינה מלאכותית, פרי פיתוח חברה ישראלית, המתזמנות את פעולת הרמזורים על פי מצב התנועה בצומת.

## הערות שוליים

קטגוריה:ניהול תחבורה